Филипп Дитер: «Ала догIу, ший а апелляци жамIа доцуш йитина хилар. Тхайниг хилла ца Iаш, прокуратурас хан лакхаяккха аьлла йина хилларг. Реза хила бахьана-м дац тхан, тхан кхин Iалашо яра. Амма тхо кхелан сацам, иза мухха а белахь а, къобал ца дича девр дац». Кхин синхьал долуш яра вийначу Исраилов Iумарин доьзал векал беш йолу адвокат Лоренц Надя. Кхело бинчу сацамца, вийначун дений, цуьнах йисинчунний пхи-пхийтта эзар евро компенсацеш яла дезар ду кхаа зуламхочун. Иштта Исраиловн деа берах кхаана пхи-пхиъ эзар евро а дала дезар ду. Лоренц Надя: «Со чIогIа реза ю, бехкебинчара шайна тоьхна хенаш лахъяр доьхуш йолу апелляци къобал йина ца хиларна. Соьга хаьттича, шозлагIа зуламхочунна Дадаевна кхин а доккхох долу гIуда догIура. Амма иза хIинца кхин мехала а дац. Ткъа доьзална компенсаци яларан хьокъехь аьлча, Исраилов вуьйчу хенахь дуьненчу даланза хиллачу деалгIачу берана компенсаци ца яла сацам бина кхело. Суна иза яла езар аьлла хета. Делахь а, коьртаниг иза дац, берийн нанна Мадинина иза коьрта дац аьлла хета суна. ХIунда аьлча, набахтехь бохкучу цаьргара ишттаъ-вуьшттаъ ахча даккхалур ду бохучух теша хала ду». Кхелан сацаме ладогIа еана вийначу Исраилов Iумарах йисина йолу цуьнан хIусамнана Мадина а яра. Цуо шена коьртаниг и зуламхой, доллучу дуьненна а дIа а гуш, шаьш динчунна бехке озор ду элира.